Jong haarkapper sterf in ongeluk - Ongelukke - Republikein
Tuesday, September 29th, 10:03:43
Jong haarkapper sterf in ongeluk
Motorongelukke eis drie lewens
04 August 2020 | Ongelukke
'n 26-jarige haarkapper, Suné Gous, is Sondagmiddag in Klein Windhoek in 'n fratsongeluk oorlede.
Volgens die noodreddingsdiens wat op die ongelukstoneel was, het Gous beheer van haar motor verloor toe sy om 'n skerp draai gery het. Sy het glo in die hoek van 'n huis se muur vasgery en uit die motor geval. Sy het aan haar beserings omgekom.
Vriende en familie het op Suné se Facebook-blad hul hartseer gedeel. In die plasings word sy beskryf as iemand met "'n hart altyd oop vir almal" (Maryke Brenkman), "'n borrelende vreugdevolle mens" (Caroline Nell) en "'n sterk vrou met baie liefde en omgee" (Ansune Winborn).
Vrydag omstreeks 23:00 het die pad ook 'n 29-jarige man se lewe geëis. Volgens die Namibiese polisie se verslag het hy in Uis by 'n draai tussen die dorp en nedersetting beheer verloor en die motor het omgeslaan. Hy het glo ernstige beserings opgedoen en is Saterdag in die hospitaal oorlede.
• Op dieselfde dag het 'n 44-jarige man in sy gehuurde motor 8 km voor Kamanjab verongeluk. Volgens die verslag het hy ook beheer verloor en die voertuig het gerol. Daar was vier insittendes, insluitend 'n eenjarige meisietjie. Almal is in 'n stabiele toestand hospitaal toe geneem.
• Twee motors het Saterdag op die B1-hoofpad tussen Ondangwa en Omuthiya gebots. Die ongeluk het 'n 49-jarige vrou se lewe geëis en nege ander passasiers het beserings opgedoen.
• Nog 'n aangemelde geval waar 'n bestuurder beheer verloor het, was Sondag op die grondpad tussen Maltahöhe en Helmeringhausen. Albei passasiers is uit die motor geslinger. Die 45-jarige man en 28-jarige vrou is met ernstige beserings hospitaal toe geneem.
Vrydag omstreeks 19:00 het 'n 48-jarige man 'n vrou langs die pad in die Donkerhoek-nedersetting in Khorixas raakgery.
Volgens die verslag het die vrou beserings aan haar kop en bors opgedoen. Die man, glo onder die invloed van drank en sonder 'n bestuurslisensie, is in hegtenis geneem.